**Siguranță și încredere sau debandadă și furt? Ministrul Bode trebuie să răspundă pentru dezastrul pe care l-a creat**

Stimate doamne deputat, stimați domni deputați,

După aproape doi ani de mandat la Ministerul Afacerilor Interne, nu se mai îndoiește nimeni că prioritatea ministrului Lucian Bode este să protejeze interesele de partid, nu pe cele ale oamenilor. Iar când nu se preocupă de interesele de partid, domnul Bode se îngrijește de interesele infractorilor, ale clienților politici și ale prietenilor șefului său direct, Klaus Iohannis.

La urma urmei, ar fi putut fi altfel când ai pus în fruntea MAI un om care, pe când era ministru al Transporturilor, a dovedit că nu dă doi bani pe lege? Sau ați uitat episodul mașinii ministrului care, depășind pe linie continuă, pe un pod, a provocat un accident în urma căruia au fost rănite două persoane?

Cea mai mare reușită a domnului Bode, după aproape doi ani de mandat, este licitația cu dedicație pentru achiziția a 600 de BMW-uri de la prietenul președintelui Klaus Iohannis. În schimb, acolo unde ar fi fost nevoie de domnia sa, nu s-a văzut niciun fel de implicare. Spre exemplu, de abia acum a început folosirea brățărilor de monitorizare a agresorilor în cazurile de violență domestică. Și e vorba doar de un proiect-pilot în câteva locuri.

Dacă ar fi capabil de astfel de emoții, domnului ministru ar trebui să îi fie rușine.

Monitorizarea agresorilor cu brățări electronice, pentru protejarea victimelor violenței domestice, trebuia să fie funcțională în martie 2022, potrivit legii adoptate de Parlament. Nu este nici la ora actuală funcțională întru totul și nici nu va fi prea curând. Își asumă domnul ministru traumele victimelor care vor suferi din cauza acestei întârzieri?

Victimele violenței domestice sunt în continuare lipsite de protecție, pentru că domnul Bode a considerat, și de această dată, că legea poate fi ocolită, modificată după bunul plac. În loc să operaționalizeze Sistemul informativ de monitorizare electronică, a venit cu OUG de amânare și, în loc de monitorizare la nivel național, vom avea acoperite doar câteva județe.

Un ministru asemenea Guvernului din care e parte: cinic și care face economie cu victimele, nu cu privilegiile.

Un alt eșec major al ministrului Bode: reformarea MAI. La preluarea mandatului, promitea reformă, promitea că va lua măsuri care să ducă la, citez, „o curățenie în propria ogradă”, la profesionalizarea, responsabilizarea și modernizarea tuturor structurilor MAI.

Bineînțeles că nu s-a întâmplat nicio reformă a MAI. Ce s-a întâmplat, însă, am văzut cu toții la știri: polițiști prinși la furat în magazine, copile accidentate mortal pe trecerea de pietoni de polițiști, polițiști prinși luând mită de la șoferi, șefi de poliție care își amenință subordonații pentru a-i convinge să nu mai amendeze anumite firme și așa mai departe.

Să mai amintim de avioanele contrabandiștilor care se plimbă nedepistate și nestingherite prin spațiul aerian românesc? Să amintim că n-am aflat încă nimic despre autorii atentatului de la Arad? Să vorbim despre acțiunea de kompromat a jurnalistei Emilia Șercan, când Poliția s-a dovedit, sub conducerea ministrului Bode, mai degrabă Miliția din vremurile de tristă amintire, care acționează la comandă pentru a închide gura celor care îndrăznesc să vorbească despre sistemul mafiot cu epoleți?

Fie și numai pentru gravitatea cazului Șercan, demn de o republică bananieră, domnul Bode trebuie să plece. Nu numai de la minister, dar și din viața publică. Imaginea României a fost transformată în aceea a unui stat instabil condus de corupți răi și proști, capabili să distrugă fără remușcări viața oricui îi deranjează din exercițiul indecent al puterii lipsite de responsabilitate

Ofițeri de poliție care nu îi apară pe cetățeni, ci se întorc împotriva lor. Ofițeri de poliție care sunt apoi scăpați de orice răspundere. Aceasta este imaginea Poliției coordonate de Lucian Bode, imagine la nivel național, dar și internațional, după cum rezultă din Raportul pe 2021 al Departamentului de Stat al SUA privind drepturile omului în România.

„Impunitatea a reprezentat o problemă semnificativă la nivelul forțelor de securitate, în special în rândul poliției și jandarmeriei. Ofițeri de poliție au fost frecvent exonerați în cazuri de presupuse bătăi și alte tratamente crude, inumane sau degradante”, se arată în Raportul Departamentului de Stat al SUA.

Mult mai eficient s-a dovedit însă domnul ministru Bode când a fost vorba să-și secretizeze lucrarea de doctorat cu o zi înainte de termenul anunțat pentru publicarea integrală. Știe el ce știe pesemne. Între timp, lucrarea e disponibilă și nu avem îndoieli că cineva va afla de ce a fost dată disparută pentru o vreme.

Știe domnul Bode și de ce a ținut musai să-l facă director de cabinet pe cel supranumit „spălătorul de plagiate”, după care l-a recompensat cu o funcție de șef la Inspectoratul General pentru Imigrări. Este vorba de Marius Florin Mihăilă, fost coleg de clasă cu Lucian Bode la Șimleul Silvaniei și fost președinte al Comisiei de Etică de la Academia de Poliție.

Domnul ministru este foarte preocupat de propria sa imagine. Atât de preocupat încât obligă instituțiile din subordine să îi preia postările fade de pe Facebook. O să citez din ceea ce spune un polițist vrednic, domnul Marian Godină: „e profund greșit ca Poliția Română să-i facă imagine unui om politic și pare ceva de o slugărnicie incredibilă”. O spune polițistul și întreaga țară e de acord cu el.

Eficiența ministrului Bode s-a văzut și când l-a ajutat pe prietenul președintelui Iohannis să vândă Poliției Române 600 de BMW-uri „de numai 32.000 de euro, fără TVA”. Evident, printr-o licitație aranjată, cu un caiet de sarcini bine ajustat încât să câștige cine trebuie.

98 de milioane de lei, fără TVA. În timp ce românilor li se spune de la nivelul Guvernului că trebuie să strângă cureaua, să mai stingă din becuri și să se învețe să mai stea în casă și la 19-20 de grade.

98 de milioane de lei, fără TVA. În timp ce polițiștii se plâng de uniformele de proastă calitate primite, de lipsa dotărilor și a sesiunilor de antrenament, de tavanele secțiilor de poliție care continuă să cadă peste ei.

Apropo, domnule ministru Bode, declarați la preluarea mandatului că ați găsit mai bine de o treime din secțiile de poliție din mediul rural cu toaletă în fundul curții și chiar fără toaletă și mai spuneați, citez, „este anormal să ai fonduri europene la dispoziție pentru modernizarea acestor clădiri și să nu le folosești”. Nici măcar nu vă întrebăm câte secții de poliție ați reușit să modernizați și să aduceți în secolul XXI în cei aproape doi ani de mandat, pentru că am văzut care a fost aria dumneavoastră de preocupări și v-ați dovedit cu vârf și îndesat incompetența.

Domnul ministru Bode a avut mai multe ocazii să-și prezinte demisia de onoare pentru toate eșecurile și toate scandalurile în care MAI a fost implicat în ultimii aproape doi ani. Nu a făcut-o. Nu îți poți da demisia de onoare dacă nu ai onoare.

Doamnelor și domnilor,

Poziția de ministru de Interne este mult prea importantă pentru a fi lăsată pe mâna unui nepriceput a cărui singură calitate este că știe să răspundă repede ordinelor de la Cotroceni.

Un leadership așa de slab și păgubos cum e al domnului Bode se transmite structurilor pe care le are în subordine și rezultatul e corupție, delăsare și haos.

Când vă mai întrebați de ce scade încrederea în statul român, uitați-vă la domnul Bode. O fi el șeful de facto al PNL, dar e și tatăl corupților din minister.

Vreți o Românie a lucrului bine făcut? Faceți bine și nu mai puneți oameni ca Bode în funcții publice.

Prin urmare, stimate doamne deputat, stimați domni deputați de la PSD, PNL și UDMR, vă revine dumneavoastră misiunea de a-l „trage pe dreapta” pe domnul Bode. Nu-l mai țineți în scaunul de ministru, trimiteți-l să doarmă liniștit pe bancheta din spate.